**שוגר זאזא** (באנגלית: **Sugar Zaza**) הוא כינויים של צמד הקומיקאים הישראלים **תום טרגר** (נולד ב-6 בינואר 1988) ו**אור פז** (נולד ב-6 באוקטובר 1988). שני הקומיקאים, יוצרי אינטרנט, יוטיוברים, כותבים, שחקנים ואנימטורים, החלו לפעול בשנת 2006 במסגרת אתר Flix, ומאז יצרו עשרות מערכונים שזכו להצלחה רבה, שתי סדרות אינטרנט וסרט טלוויזיה.

כיום הצמד חברים בלהקה שמכנה את עצמה ״למה אני חי״, ומופיעים ברחבי הארץ.

היסטוריה
--------

### פעילות במסגרת אתר Flix

באתר Flix פרסם הצמד מערכונים משותפים עם שחקנים אחרים. המערכון הראשון שהם פרסמו נקרא "משפחת אקרמן". הוא פורסם ב-19 בספטמבר 2006. מערכון זה הוצג כפרודיה על סיטקומים אמריקאיים, ואורכו כ-12 דקות. מאז פורסמו 22 מערכונים נוספים באתר, אשר זכו ליותר מ-622,000 צפיות. האחרון שבהם פורסם ביוני 2008.

### הפריצה לתודעת הציבור

הפריצה הגדולה של הצמד הייתה בתחילת 2009. השניים פרסמו את הפרק הראשון בסדרת האנימציה האינטרנטית, "**אחמד וסלים**". טרגר ופז הם היוצרים הבלעדיים של הסדרה והם מדבבים את כל הדמויות המופיעות בה.

כבר מהפרק הראשון זכתה הסדרה להצלחה רבה, ומאז פורסמו 15 פרקים, כל אחד באורך של כ-5 דקות. הסדרה הצליחה גם מעבר לישראל - והתפרסמה ברחבי העולם.

בעקבות ההצלחה הרבה של הסדרה הופק לה פרק פיילוט באורך 22 דקות, לסדרה קבועה בערוץ ביפ, ששודר לקראת סוף 2010. הערוץ נסגר ב-31 בדצמבר 2010, וסדרת הטלוויזיה המתוכננת לא הופקה מעולם.

בשנת 2010, ביקשה הפקת התוכנית "צינור לילה" להעלות אייטם על סדרה אחרת של הצמד בשם "מינדי והקוסם". היוצרים סירבו להצעה בטענה שהסדרה לא מיועדת לקהל רחב של צופים, ולכן הם לא מעוניינים שהיא תחשף. בעקבות הסירוב, פנתה הפקת "צינור לילה" למועצה לשלום הילד במטרה להעלות את האייטם בכל זאת, תוך ביקורת על היוצרים. בעקבות הפרשה, הוגשה תלונה במשטרת ישראל נגד צמד היוצרים על ידי המועצה לשלום הילד ונטען כי הסדרה לא ראויה, בשל התכנים שהיא מציגה. משטרת ישראל לא טיפלה בתלונה בתואנה של מחסור במשאבים על מנת לאתר ולהרשיע את היוצרים. בריאיון שנערך בעקבות פרסום הפרשה, הצמד טען כי הסרטונים מעולם לא היו מיועדים לקהל הרחב, אלא נוצרו לקהל מצומצם של אנשים שיתחברו לסוג ההומור שהוצג בסדרה. כאשר הסדרה החלה לצבור קהל רחב של צופים, הוריד אותה הצמד מן האינטרנט.

### ערוץ ה־YouTube

לאחר סיום ההפקה של אחמד וסלים, החל הצמד לתפעל ערוץ YouTube עצמאי. בערוץ פורסמו עשרות מערכונים, חלקם כחלק מסדרות אינטרנט וחלקם מערכונים בודדים.

ב-9 בנובמבר 2011 הם פרסמו את הקליפ **The GAG Quartet- le Internet Medley** - מחרוזת שירים שמקורם בסרטוני YouTube ותופעות אינטרנט שונות. הסרטון זכה להצלחה גדולה, ונכון לדצמבר 2022 יש לסרטון כמעט 43,000,000 צפיות ביוטיוב.

ב-22 באוגוסט 2013 פורסם בערוץ סרטון בשם "במאי אפס", בו הוצגה לראשונה דמותו של **אפס** (בגילומו של טרגר). אפס הוא סאטירה על "הישראלי המכוער" שמרבה לצעוק ולקלל בכל מצב. הסרטון זכה להצלחה רבה ולמאות אלפי צפיות, ובעקבותיו יצרו הצמד מערכונים נוספים בהם מככבת דמותו של אפס. הסדרה הפכה לתופעת רשת, וכל מערכוני אפס זכו למאות אלפי צפיות ולחיקויים ביוטיוב.

ב-2014 השיקו הצמד קמפיין מימון המונים באתר הדסטארט להפקת סרט באורך מלא בכיכובו של אפס. הקמפיין זכה לתמיכה רבה וגייס כ-30,000 ש"ח. את שאר התקציב מימן ערוץ קומדי סנטרל ישראל, והסרט הופק בשיתופו.

"סרט אפס" שודר בתחילת 2015 בערוץ קומדי סנטרל ישראל ופורסם כעבור ימים אחדים בערוץ היוטיוב. נכון לספטמבר 2023, יש לסרט ב-YouTube כ-2,953,649 צפיות.

במחצית השנייה של 2015 החל תום טרגר, בסיוע חלקי של אור פז, להעלות בערוץ יוטיוב ועמוד פייסבוק חדשים סדרת סרטונים בשם "המגפון" בה תום מדבר על נושאים כמו מצעד הגאווה, צעדת השרמוטות ודיכאון תוך שהוא מבקר הומופוביה, מודלי יופי ועוד נושאים ותופעות בחברה האנושית והישראלית.

בשנת 2018 חברו השניים לעודד פארן, איש עסקים ויזם, המתפקד כשותף ומנהל פיתוח עסקי, והחליטו לשנות את גישתם לערוץ ולהפוך אותו מתחביב לעסק. במסגרת השותפות פתחו השלושה את "החנות הווירטואלית המיותרת" בה נמכרו מוצרי מרצ'נדייס שונים ממערכונים, לרבות חולצות ופוסטרים.[דרוש מקור: מי?] בנוסף, אופי הסרטונים ואווירתם השתנו דרסטית. מימיהם הראשונים ביוטיוב הם אופיינו בהומור צעקני, סאטירי, גס ולא מתאים לילדים, אך כיום התכנים שלהם יותר רכים ומתאימים למנעד רחב יותר של גילאים. שינוי זה גרם לביקורת מחלק מצופיהם הוותיקים. במהלך 2018 התארחו 'שוגר זאזא' בבתי עסק וקניונים שונים לרבות החנות "קומיקס וירקות", דיזנגוף סנטר וקניוני עזריאלי, וערכו מפגשי מעריצים, אשר כללו סטנדאפ של אור ותום, שידור מערכונים חדשים ושאלות ותשובות מהקהל.

ב-2019 יצרו השניים סדרת רשת בשם "משחק הציורים הנוראי", בה טרגר מצייר מושגים שהמציא פז, ובכל פרק אורח שונה מנסה לגלות מה הביטוי תוך דקה. בין האורחים השונים היו הקומיקאית לאה לב, היוטיוברית אורן גל (RealSmoothie) צמד הקומיקאים ניצה ולחם ואורחים נוספים. בעקבות הסדרה, פתח טרגר ערוץ יוטיוב משלו.

בדצמבר 2021 נודע כי הצמד עומד להוציא אלבום מוזיקלי ביחד עם המוזיקאי רון מיניס, שייצא לאור בשנת 2022. ב-2022 פתח הצמד גם עמוד טיקטוק.

בדצמבר 2022 הצמד בשיתוף רון מיניס הקימו את להקת הפאנק "למה אני חי?", והוציאו את אלבומם הראשון הנקרא "הלוואי הייתי מת" לצד הסינגלים "אם יש SEEN אז למה ת'לא עונה?" ו"למה אני צריך לשים טיפ אם יש כבר דמי משלוח?". במרץ 2023 פתחו בסבב הופעות.

שני חברי הצמד עובדים מאז 2019 בחברת ג'ויטונס.

לקריאה נוספת
------------

* עידו רוזן, Independent Content Creators Online: A Paradigm Shift in Film Aesthetic and Production, the Case of Israel, **אוניברסיטת קיימברידג'**, אנגליה, 2023

קישורים חיצוניים
----------------

* שוגר זאזא, סרטונים בערוץ היוטיוב
* הגר בוחבוט ושירי הדר, משחקים בפוקימון? כנראה שגם אתם אפסים, באתר ynet, 18 באוגוסט 2016
* אורי דישון‏, המיליון (צפיות) הראשון שלי, באתר וואלה!‏, 4 בינואר 2015
* שחר שושן, אתה אפס! אפס ויראלי!, באתר ynet, 4 בפברואר 2014
* שוגר זאזא, ביישום טיקטוק

הערות שוליים
------------

1. ↑  Ido Rosen, Independent Content Creators Online: A Paradigm Shift in Film Aesthetic and Production, the Case of Israel, 2023-10-12 doi: 10.17863/cam.101964
2. ↑  אפרת בארי, סדרת סרטוני אנימציה חדשה ברשת מואשמת בפדופיליה, באתר הארץ, 14 בנובמבר 2010
3. ↑  ערוץ הפייסבוק של סדרת המגפון
4. ↑  החנות הוירטואלית של שוגר זאזא
5. ↑   סרטונים בערוץ של תום טרגר, באתר יוטיוב
6. 1 2  זוהר צלח, ‏"אפס? הוא ישתה זכוכית לפני שיעשה חיסון כי הוא אידיוט", באתר ‏מאקו‏, 21 בדצמבר 2021
7. ↑  על סבב ההופעות של "למה אני חי?" 12 בינואר 2023, בעמוד הפייסבוק של רון מיניס, קורי בן יהודה, ניר קליין, תום טרגר ואור פז